หุ้นไทยเปิดบ่ายพลิกบวก! รับหุ้นตปท.ดีดคืนหลังซึมซับราคาน้ำมัน
หุ้นไทยเปิดบ่ายพลิกบวก! หลังหุ้นตปท.ดีดคืนหลังซึมซับราคาน้ำมัน
22 เม.ย. 2563

ผู้สื่อข่าวรายงานว่า ดัชนีตลาดหุ้นไทยล่าสุด ณ เวลา 14.43 น. อยู่ที่ระดับ 1,252.93 จุด ปรับตัวขึ้น 0.82 จุด หรือ 0.07% ด้วยมูลค่าการซื้อขาย  4.23 หมื่นล้านบาท โดยตลาดหุ้นไทยภาคบ่ายพลิกกลับตัวมาอยู่ในแดนบวกหลังจากภาคเช้าปิดตลาดที่ 1,241.24 จุด ลดลง 11.68 จุด (-0.93%)
โดยตลาดหุ้นยุโรปเปิดตลาดวันนี้ดีดตัวขึ้น หลังร่วงหนักกว่า 3% เมื่อคืนนี้จากการที่นักลงทุนวิตกกังวลเกี่ยวกับการแพร่ระบาดของโควิด-19 และราคาน้ำมันที่ร่วงลง
ดัชนี Stoxx Europe 600 บวก 0.7% หลังเปิดตลาดไม่นาน
ดัชนี CAC-40 ตลาดหุ้นฝรั่งเศสเปิดวันนี้ที่ 4,382.20 จุด เพิ่มขึ้น 24.74 จุด, +0.57% ดัชนี DAX ตลาดหุ้นเยอรมนีเปิดที่ 10,370.25 จุด เพิ่มขึ้น 120.40 จุด, +1.17%
ทั้งนี้ สัญญาน้ำมันดิบเวสต์เท็กซัส (WTI) เดือนพ.ค.ปิดดีดตัวขึ้นสู่แดนบวกก่อนครบกำหนดส่งมอบเมื่อคืนนี้ (21 เม.ย.) ขณะที่สัญญาน้ำมันดิบ WTI งวดส่งมอบเดือนมิ.ย.ร่วงลงแตะระดับต่ำสุดในรอบ 21 ปี เนื่องจากนักลงทุนยังคงวิตกกังวลว่า การแพร่ระบาดของไวรัสโควิด-19 จะส่งผลกระทบต่อเศรษฐกิจและความต้องการใช้น้ำมันในตลาดโลก
 
 